Sklep VIII Ips 4/2005 enako tudi v IV Ips 2/2006, IV Ips 3/2006, 4/2006
Sodna praksa Vrhovnega sodišča, 2005-04-05

SOCIALNO ZAVAROVANJE - CIVILNO PROCESNO PRAVO

pokojninsko zavarovanje - pravočasnost revizije

V spornem primeru je bila odločba Višjega delovnega in socialnega sodišča, zoper katero je bila vložena revizija, pooblaščencu tožnika vročena 6.7.2004 (torek). Rok za vložitev revizije je zato pričel teči 7.7.2004 in je tekel do pričetka sodnih počitnic, to je do vključno 14.7.2004. Nato rok ni tekel v času sodnih počitnic od 15.7.2004 do 15.8.2004 in se je nadaljeval 16.8.2004 (ponedeljek). Trideset dnevni rok se je iztekel, zaradi upoštevanja določb četrtega odstavka 111. člena ZPP, v ponedeljek 6.9.2004. Ker je bila revizija vložena 9.9.2004, to pomeni, da je bila vložena po predpisanem roku in jo je zato sodišče prve stopnje ob upoštevanju določbe prvega odstavka 377. člena ZPP pravilno zavrglo.

Sodišče prve stopnje je kot prepozno vloženo zavrglo revizijo tožnika, vloženo zoper sodbo in sklep pritožbenega sodišča opr. št. Psp 455/2003-3 z dne 11.6.2004.

Sodišče druge stopnje je pritožbo tožeče stranke zavrnilo kot neutemeljeno in potrdilo sklep sodišča prve stopnje.

Zoper pravnomočni sklep sodišča druge stopnje je tožnik vložil revizijo zaradi bistvene kršitve določb pravdnega postopka in zmotne uporabe materialnega prava. Navajal je, da je zaradi sodnih počitnic revizijo vložil pravočasno. Zato je predlagal, da se reviziji ugodi, izpodbijani sklep razveljavi in zadevo vrne v novo sojenje.

Revizija je bila v skladu z določbo 375. člena zakona o pravdnem postopku (ZPP - Uradni list RS, št. 26/99 in nadalj.) vročena Vrhovnemu državnemu tožilstvu Republike Slovenije, in toženi stranki, ki nanjo ni odgovorila.

Revizija je izredno, nesuspenzivno, devolutivno, dvostransko in samostojno pravno sredstvo proti pravnomočnim odločbam sodišč druge stopnje. Revizijsko sodišče izpodbijano odločbo preizkusi v delu, ki se izpodbija z revizijo, in v mejah razlogov, ki so v njej navedeni. Po uradni dolžnosti pazi na pravilno uporabo materialnega prava (določba 371. člena ZPP).

Po določbi prvega odstavka 384. člena ZPP lahko stranke vložijo revizijo tudi zoper sklep sodišča druge stopnje, s katerim je bil postopek pravnomočno končan.

Zakon o sodiščih (ZS - Uradni list RS, št. 19/94 in nadalj.) v drugem odstavku 83. člena določa, da razen v taksativno naštetih primerih v času sodnih počitnic procesni roki ne tečejo, prav tako se ne vročajo sodna pisanja. Po določbi prvega odstavka 376. člena ZPP se lahko revizija vloži zoper pravnomočno sodbo, izdano na drugi stopnji, v roku 30 dni od vročitve prepisa sodbe.

V spornem primeru je bila odločba Višjega delovnega in socialnega sodišča, zoper katero je bila vložena revizija, pooblaščencu tožnika vročena 6.7.2004 (torek). Rok za vložitev revizije je zato pričel teči 7.7.2004 in je tekel do pričetka sodnih počitnic, to je do vključno 14.7.2004. Nato rok ni tekel v času sodnih počitnic od 15.7.2004 do 15.8.2004 in se je nadaljeval 16.8.2004 (ponedeljek). Trideset dnevni rok se je iztekel, zaradi upoštevanja določb četrtega odstavka 111. člena ZPP, v ponedeljek 6.9.2004. Ker je bila revizija vložena 9.9.2004, to pomeni, da je bila vložena po predpisanem roku in jo je zato sodišče prve stopnje ob upoštevanju določbe prvega odstavka 377. člena ZPP pravilno zavrglo.

Revizijsko sodišče je revizijo zato zavnilo kot neutemeljeno na podlagi določbe 378. člena ZPP.

Opr. št: v IV Ips 2/2006, ECLI:SI:VSRS:2006:V.IV.IPS.2.2006

Opr. št: IV Ips 3/2006, ECLI:SI:VSRS:2006:IV.IPS.3.2006

Opr. št: 4/2006, ECLI:SI:VSRS:2006:4.2006

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.